
Nr. 6298/04.12.2012
                                                                  


NICOLAE ROBU




           R E F E R A T 

privind prelungirea  Convenţiei-anexa la Hotărârea Consiliului Local al Municipiului Timişoara nr. 202/19.06.2007, încheiată  între Consiliul Local al Municipiului Timişoara  şi Federaţia Caritas a Diecezei Timişoara  

Federaţia Caritas a Diecezei Timişoara, cu sediul în Timişoara, str. Corbului nr. 2, funcţionează din anul 1993, ca persoană juridică română de drept privat, fără scop patrimonial, fiind constituită şi acreditată în scopul acordării de servicii  sociale primare şi specializate persoanelor aflate în situaţie de nevoie socială.
Prin adresa nr. SC2012-027586/16.11.2012, înregistrată la Primăria Municipiului Timişoara, Federaţia Caritas solicită  prelungirea Convenţiei-anexă la Hotărârea Consiliului Local al Municipiului Timişoara nr. 202/19.06.2007, încheiată  între Consiliul Local al Municipiului Timişoara  şi Federaţia Caritas a Diecezei Timişoara  şi continuarea susţinerii  financiare  pentru activităţile de asistenţă socială, desfăşurate în Municipiul Timişoara, şi anume:

1. Azilul de noapte pentru persoane fără adăpost”Patre Jordan”, situat în Timişoara, str. Brâncoveanu, nr.50 (proprietate a Federaţiei) care  funcţionează din anul 2004 şi are o capacitate de 80 de locuri. Serviciile sociale furnizate se referă în principal la  găzduire, servirea mesei de două ori pe zi, servicii sociomedicale.
2. Centrul de îngrijire paleativă de tip Hospice ”Casa Milostivirii Divine”, situat în Timişoara, str. Memorandului, nr.84 (proprietate a Federaţiei) care funcţionează din anul 2006. Aici sunt îngrijite temporar persoane care se află în stadiul terminal al bolilor cronice avansate şi progresive de care suferă.

3. Centrul de îngrijire medicală şi asistenţă socială  la domiciliu, situat în Timişoara, str. Căpitan Damşescu, nr.3 (proprietate a Federaţiei), funcţionează din anul 1994. Serviciile furnizate, de îngrijire medicală, sociomedicală şi socială, la sediul centrului sau la domiciliul beneficiarilor, pot fi acordate unui număr de aproximativ 100 de persoane vârstnice.

4. Adăpostul pentru femei victime ale violenţei domestice ”Casa Sf. Maria  a Apostolilor” din Timişoara (adresa confidenţială luând în considerarea obiectului de activitate; proprietate a Federaţiei), funcţionează din mai 2003. Sunt cazate zilnic 12 femei  împreună cu copiii lor. Serviciile furnizate sunt de găzduire, servirea mesei de trei  ori pe zi, asistenţă psihologică si socială, consiliere juridică a victimelor, sprijin pentru femei în relaţiile cu autorităţile, în gasirea unui loc de muncă sau a unei locuinţe.


Prin Convenţia-anexă la Hotărârea Consiliului Local al Municipiului Timişoara nr. 202/19.06.2007 s-a aprobat colaborarea, pe o perioadă de 5 ani, respectiv 01.01.2008-01.01.2013,    între  Consiliul Local al Municipiului Timişoara şi Federaţia Caritas a Diecezei Timişoara, cu stabilirea condiţiilor  şi a modalităţilor de finanţare  necesare furnizarii de servicii sociale de interes local. 

Convenţia – anexă la HCLMT nr. 202/19.06.2007, a fost modificată prin actele adiţionale nr. 1 şi nr. 2, cu aprobarea Consiliului Local al Municipiului Timişoara prin HCLMT nr. 493/25.11.2008 şi HCLMT nr. 56/23.02.2010. 
 
Începând cu anul 2010,  susţinerea financiară a serviciilor sociale care fac obiectul Convenţiei-anexă la HCLMT nr.202/2007 se face prin: 

1. plata salariilor  unui număr de 15 angajaţi (4 posturi  asistent social studii superioare, 2 posturi asistent social cu studii medii, 2 posturi psiholog, 3 posturi asistent medical, 1 post spălătoreasă, 1 post pedagog social, 1 post lucrător bucătărie şi 1 post muncitor calificat) la nivelul de salarizare asigurat angajaţilor din cadrul instituţiilor publice subordonate Consiliului Local al Municipiului Timişoara

2. plata unui procent de 60% din totalul cheltuielilor cu  utilităţile- gaz, curent, apă, canal, salubrizare, telefon- şi  a  materialelor de curăţenie pentru Azilul de noapte pentru persoane fără adăpost situat în Timişoara str. C.Brâncoveanu nr.50.

3.   plata utilităţilor-gaz şi RETIM- pentru „Casa Maria a Apostolilor”

Cea mai mare parte a serviciilor sociale acordate de  Federaţia Caritas nu sunt furnizate de alţi furnizori acreditaţi de servicii sociale din Municipiul Timişoara şi completează activitatea serviciilor 
sociale furnizate de Direcţia de Asistenţă Socială Comunitară Timişoara. Aceste servicii sociale sunt necesare a fi  furnizate pentru cetăţenii Municipiului Timişoara, în contextul actual,  în care problematica socială a luat amploare, atât din punct de vedere al complexităţii cazurilor , cât şi din punct de vedere al numărului acestora.
Conform punctului 4.1, lit. c) din Convenţia-anexă la Hotărârea Consiliului Local al Municipiului Timişoara nr. 202/19.06.2007, Consiliului Local al Municipiului Timişoara „asigură activitatea de monitorizare pentru acordarea serviciilor sociale care constituie obiectul prezentei convenţii prin Direcţia de Asistenţă Socială Comunitară Timişoara”. Monitorizarea serviciilor se face prin transmiterea trimestrială a unor rapoarte de monitorizare pentru toate cele patru servicii finanţate. De asemnea, a fost întocmit un raport de evaluare al serviciilor în cauză, iar concluzia a fost că Federaţia Caritas are capacitatea instituţională (spaţiu corespunzător, personal calificat, respectarea standardelor de calitate în domeniul serviciilor sociale) de a oferi servicii sociale adecvate. 
Luând în considerare cele menţionate, în temeiul  art. 136, alin (1), lit. a) din Legea 292/2011 Legea  asistenţei sociale şi  în conformitate cu prevederile art.36 alin.2 lit. d) şi e), alin. 6 lit. a) pct.2 şi alin 7, lit. a) din Legea  nr. 215/2001 privind administraţia publică locală 
PROPUNEM:
prelungirea, pe o perioadă de 5 ani, începând cu data de 01.01.2013 a  Convenţiei-anexă la Hotărârea Consiliului Local al Municipiului Timişoara nr. 202/19.06.2007, încheiată  între Consiliul Local al Municipiului Timişoara  şi Federaţia Caritas a Diecezei Timişoara, modificată şi completată  prin HCLMT nr. 493/25.11.2008 şi HCLMT nr. 56/23.02.2010. 

